GiliGold/VAD_KnessetCorpus huggingface dataset:
אסתר קרמר:  באתי לפה בשביל ועדות אחרות וכשראיתי את סדר היום אז נרשמתי
אסתר קרמר:  באתי כי מעניין אותי לראות ולשמוע על נושא התהליכים הבירוקרטיים
אסתר קרמר:  מאז שחיליתי, שום דבר ברמת הזכויות שלי לא השתנה, קצבת נכון יש לי כבר קודם כי אני נכה עוד מלפני הסרטן
אסתר קרמר:  לא קיבלתי תוספת תקציב או תוספת של עזרה בבית, על אף שמתוקף נכותי אני כבר גרה במתכונת של שותפים מיוחדים
אסתר קרמר:       העניין הוא שאני כן צריכה יותר עזרה, כי המצב שלי מורכב יותר
אסתר קרמר:  חוץ מ- - - שכן דווקא עזרו קצת יותר, אז כלום ושום דבר
אסתר קרמר:  בתוך כל העומס שיש לי בחיים, ברוך השם, גם מעבר לסרטן, אני לא הולכת עכשיו לחפש מי יכול לעזור לי
אסתר קרמר:  זה לא שבאו ואמרו לי שגילו לי סרטן מסוג כזה וכזה, ואז נתנו לי הכוונה עם אפשרויות סיוע רלוונטיות
אסתר קרמר:  אין לי שום מושג מה מגיע לי, ולמי אני צריכה לפנות כדי לקבל עזרה
אסתר קרמר:      אולי בעוד שנה כשאהיה כבר אחרי, או שלא, אהיה חכמה יותר
אסתר קרמר:  אבל בשלב הזה, ההתחלתי, הגעתי כדי לשמוע ולנסות ללמוד קצת, והשעה בה ישבתי פה עשתה אותי מתוסכלת אפילו יותר ממה שהייתי
יצחק פינדרוס: אוקיי, תודה
יצחק פינדרוס:  גברת קרמר, יש לך ניסיון בכנסת, דיון בוועדה לא אמור לתסכל אותך, מילא החדשים פה
יצחק פינדרוס:  אני רוצה לבקש מד״ר נועם, מזכיר ׳האיגוד הישראלי לאונקולוגיה קלינית והידרותרפיה׳, להראות לנו את המצגת, אבל לפני כן אני רוצה לשמוע את הביטוח הלאומי
יצחק פינדרוס:      בכמה משפטים, כדי להבין איך אנחנו יכולים להתחיל את התהליך, אני מנסה לבנות איזו שהיא מפה, ביקשתי מחילי טרופר לקחת חלק מהנושא, את נושא החינוך
יצחק פינדרוס:      בנושא הביטוח הלאומי שנמצא בתוך בתי החולים, אני תמהה שזה לא פגש את רוב הפונים פה, איפה לדעתכם זה יכול וצריך להשתנות? או שזה עובד ומתפקד ובמקרה נפלנו על מקרים שלא פגשו אותם? בבקשה, תציגי את עצמך לפרוטוקול
לודמילה אליסיאן: אני לודה אליסיאן, מנהלת אגף נכות בביטוח הלאומי
לודמילה אליסיאן:  אני שמחה לראות את האנשים שכאן היום, אני חושבת שאת מרביתם אני מכירה
לודמילה אליסיאן:  אנחנו פועלים בשיתוף פעולה פורה וטוב בדברים מסוימים ומצליחים לקדם אותם משמעותית
לודמילה אליסיאן:       אני רוצה להתחיל בלומר שאנחנו בביטוח הלאומי, בראש ובראשונה נעשה הכול על מנת לאפשר לאנשים החולים לטפל בעצמם ולא בבירוקרטיה
לודמילה אליסיאן:  אני קצת מתרגשת כי זה משהו שכולנו מכירים, ופוגש את כולנו בכל מיני סיטואציות
לודמילה אליסיאן:       אספר קצת על מה שעשינו עד היום
לודמילה אליסיאן:  אכן קיימת מחלקה במימון הביטח הלאומי, בכל בית חולים ברחבי הארץ, ובה פועלים עובדים סוציאליים מטעם בית החולים, שפוגשים את המטופלים במהלך אבחנות וטיפולים, ותפקידם הוא לספק לחולים מידע עבור זכאותם ולהמליץ להם להגיש את המידע הרפואי שלהם לביטוח הלאומי
לודמילה אליסיאן:       צמצמנו את הבירוקרטיה באופן משמעותי
לודמילה אליסיאן:  כיום מדובר בטופס באורך חצי עמוד, כי להקל על החולה ככל האפשר
לודמילה אליסיאן:  חתימה על הטופס מתבצעת בו במקום, החולה לא צריך לרוץ ממקום למקום, לחפש מסמכים או לאסוף מידע רפואי, אלא כל המידע הרפואי עובר ישירות אלינו מבית החולים
לודמילה אליסיאן:       במרבית הפעמים, הטיפול בזכאות החולה נעשה על סמך המסמכים שמתקבלים מבית החולים, לא מזמנים את החולה לוועדות רפואיות
לודמילה אליסיאן:  רופא בוחן את המסמכים, קובע את אחוזי הזכאות וכך מסתיים תהליך מימוש הזכאות בביטוח הלאומי
לודמילה אליסיאן:       חשוב להגיד שזה נכון ורלוונטי גם עבור אנשים מבוגרים ועבור ילדים
לודמילה אליסיאן:  אנחנו פרוסים בכל בתי החולים בארץ, כולל במחלקות ילדים
מירב מור: איפה אתם יושבים? אנחנו אף פעם לא - - -
קריאה: העובדת הסוציאלית צריכה להפנות אותך
יצחק פינדרוס: יש לך נציגה בכל בית חולים, נכון?
לודמילה אליסיאן: יש לי נציגה אחראית בכל בית חולים, שהיא בעצם עובדת סוציאלית מטעם השירות הסוציאלי של בית החולים, היא לא עובדת של הביטוח הלאומי
לודמילה אליסיאן:  בתי החולים מקבלים את התגמול על פי תפוקות
לודמילה אליסיאן:  ככל ש - - -
מיכל בר דורון: הטופס הוא דיגיטלי או ידני?
לודמילה אליסיאן: הטופס הוא ידני
יצחק פינדרוס: אני מנסה להבין, לכם אין היום עובדים שלכם בתוך בתי החולים?
לודמילה אליסיאן: לא, זה לא עובד של הביטוח הלאומי שנמצא בבתי החולים, אלא שירות של בית החולים שממומן על ידי הביטוח הלאומי
יצחק פינדרוס: אני אקשה עלייך, במסגרת מה שעלה פה קודם
יצחק פינדרוס:  אם העובד הסוציאלי ממומן על ידי הביטוח הלאומי ומתוקף העובדה שהם מהווים ״תחנה ראשונה״ בה פוגש החולה, האם יש אפשרות שהוא יספק לחולה את כל מידע הזכאות הרלוונטי, מכלל משרדי הממשלה, ולא רק את מה שקשור לביטוח הלאומי? כמו משרד החינוך, משרד הבריאות וכיוצא בזה
יצחק פינדרוס:  את חושבת שיש דרך לחדד את הדבר הזה?
לודמילה אליסיאן: כן
לודמילה אליסיאן:  ואני גם יכולה להגיד, שזה חלק מהפעילות של השירות הסוציאלי בבתי החולים
יצחק פינדרוס: השירות הסוציאלי והעובדים הסוציאליים בבתי החולים, הם עושים עבודת קודש וכבודם במקומם מונח
יצחק פינדרוס:  אבל אני בסוף רוצה לנסות למצוא בסבך הזה תחנה ראשונה, ממנה נוכל לצאת
יצחק פינדרוס:  ואם יש לביטוח הלאומי, איזו שהיא דרך להשפיע על אותה עובדת באופן ישיר או עקיף, שהרי הוא לא המעסיק שלה, אבל מדובר בעבודה בשיתוף
יצחק פינדרוס:       האם יש דרך להגיע למצב שאותה עובדת שהיא הכתובת הראשונה אותה פוגש החולה, תהיה המוקד האחוד הראשון שאליו פונים? האם זה נראה לך מציאותי, או שלא? את יכולה גם להגיד לי שתבדקי את זה מול המשרד ותחזרי אליי עם תשובה
לודמילה אליסיאן: אז אני אתייחס למה שאמרת ואוסיף עוד שלושה משפטים, ברשותכם
לודמילה אליסיאן:  כמובן אפשר לבדוק את הנושא הזה
לודמילה אליסיאן:  אני כן רוצה להוסיף על העשייה שלנו מאחורי הקלעים, היום כמעט כל חולה אונקולוגי כן פוגש עובד סוציאלי בבית החולים
לודמילה אליסיאן:  אנחנו מעודדים את בית החולים להגיש כמה שיותר תביעות, כשהתשלום שלנו לבתי החולים מבוצע, כפי שהזכרתי, על פי תפוקות
מילי אולינובר: יש לי שאלה, כאשר ילדים יוצאים מבתי החולים, לשלב ההחזקה, איך אז, כשהם כבר לא מאושפזים, הם מקבלים את המידע על זכאות והשירות מהביטוח הלאומי? כי אז בעצם מתחילה הבעיה הכי גדולה, אצלנו לפחות
לודמילה אליסיאן: אני אתייחס גם לזה
לודמילה אליסיאן:  אז - - -
שקלים: סליחה שנייה, יש לי שאלה, איך אתם ערוכים מבחינת כוח אדם? האם יש מספיק כוח אדם שמסוגל ברמת הידע והיכולת, לטפל ולהגיש את התביעות עבור החולים ולהוות איש קשר? כמה נציגים יש ובכמה מקומות? שלא ייווצר מצב שעל עובדת סוציאלית אחת ספציפית יש עומס מטורף ובמקום אחר לא יהיו פניות
לודמילה אליסיאן: התחשיב מתבצע במודל בו אנחנו מממנים איזה מינימום של משרה, והמקסימום הוא בלי גבולות, הוא לפי מספר התביעות
לודמילה אליסיאן:  וככל שבית החולים מגיש יותר תביעות, כך הוא מקבל יותר כסף מהביטוח הלאומי, ובאמצעותו מתאפשר לו להעסיק יותר עובדים סוציאליים למען מטרה זו
שקלים: אולי זה בעצם צריך להיות הפוך
שקלים:  שיהיה יותר כוח אדם וכך יתאפשר להגיש יותר תביעות
לודמילה אליסיאן: בסוף יש את משרד הבריאות ויש את הביטוח הלאומי
לודמילה אליסיאן:  אנחנו גם ככה נכנסנו למקום שמחליף עבודה של מערכת הבריאות הציבורית בישראל
לודמילה אליסיאן:  וזה בסדר ונכון
לודמילה אליסיאן:  כמו שאמרתי, אנחנו נעשה כל שנוכל על מנת להקל על החולים
לודמילה אליסיאן:  אם צריך להיכנס עוד אז נעשה את זה
לודמילה אליסיאן:      תראו, תהליך הזכאות בביטוח הלאומי עבר קיצור משמעותי, למרות שתמיד יש מקרי קצה
לודמילה אליסיאן:  אנחנו נמצאים בקשר עם המון גופים אחרים שמספקים מענה, וברגע שאדם חולה מוכר אצלנו, אנחנו מנסים לבצע כמה שיותר חיבורים: נותנים הנחות בחשמל, הנחות במים, מעבירים את המידע למשרד התחבורה כדי שיבצעו בדיקת זכאות על מנת לתת תג חנייה
שושה אפרת אונימה: את מודעת לזה שמבקשים מנכים לבחור בין 'שירותים מיוחדים' ל-'ניידות'? אין כפל קצבאות
שושה אפרת אונימה:  אתם בעצם אומרים שאדם שצריך ניידות לא צריך עזרה בבית, נכון?
לודמילה אליסיאן: תיראי, אנחנו פועלים על פי חוק ׳הסכם הניידות׳
לודמילה אליסיאן:  מדובר בחוק ישן, משנת 1977, שמתייחס למוגבלות שקשורה לגפיים תחתונות
לודמילה אליסיאן:  בחוק הזה יש אפשרות לקבל ׳שירותים מיוחדים׳ ו-׳ניידות׳ רק בסיטואציות מסוימות
לודמילה אליסיאן:  אבל אדם שמקבל ׳שירותים מיוחדים׳ בשיעור של 50%, לא יכול לקבל גם את ה-׳ניידות׳
לודמילה אליסיאן:  אגב, מרבית החולים האונקולוגיים לא זכאים לקצבה של ׳שירותים מיוחדים׳
שושה אפרת אונימה: אבל חולים אוטו-אונקולוגיים כן זכאים, אנשים שעברו ניתוח להחלפת גפיים
שושה אפרת אונימה:  ואגב, אתם לא מודיעים על זה לפני
שושה אפרת אונימה:  שוללים לאנשים רישיונות נהיגה בגלל זה
יצחק פינדרוס: את זה אנחנו נשמור לדיון בשבוע הבא, שהוא בדיוק על הדבר הזה
יצחק פינדרוס:  אני מקבלת משכורת גם על הדיון בשבוע הבא, אני לא רוצה לבטל אותו
שושה אפרת אונימה: נכה שזקוק לעזרה בבית זקוק לעזרה גם בניידות
לודמילה אליסיאן: גברתי, את משכנעת את המשוכנעת ביותר
יצחק פינדרוס: היא לא הכתובת, אנחנו הכתובת
יצחק פינדרוס:  ולכן יש לנו דיון בשבוע הבא
מיכל בר דורון: אתם מוכנים להיות ״ראש התמנון״ של הדבר הזה?
יצחק פינדרוס: היא אמרה שכן
לודמילה אליסיאן: אנחנו מנסים להיות ״ראש התמנון״ ועושים מאמצים רבים על מנת לגרום לזה לקרות
לודמילה אליסיאן:  אני חושבת שלא זו מהות התפקיד
לודמילה אליסיאן:  אנחנו היום נמצאים בתקשורת עם כמה גופים, כמו רשות המיסים, כמו משרד השיכון
לודמילה אליסיאן:  אנחנו מבצעים תהליכים כדי לספק להם את המידע על החולה ולהפוך את המידע לפרו אקטיבי
לודמילה אליסיאן:      אנחנו מנסים להימנע ככל האפשר מלהפוך את זה ל-׳טופס טיולים׳
לודמילה אליסיאן:  בשעה בה אדם צריך לגייס כוחות ולטפל בעצמו על מנת להבריא, ברור לכולנו שצריך להקל עליו ככל האפשר מעיסוק במה שלא נחוץ
לודמילה אליסיאן:  אנחנו יודעים לספר יופי על הזכאות, אבל הרעיון הוא באמת להקל את הבירוקרטיה בצורה המרבית
לודמילה אליסיאן:  זה תהליך, לצערי זה לא משהו שאפשר לשנות מרגע לרגע, אבל אנחנו בעשייה ובעבודה מול כל הגורמים
יצחק פינדרוס: אדם שסיים אצלכם את התהליך, אוטומטית מקבל תג חניה ממשרד התחבורה?
לודמילה אליסיאן: זה לא לגמרי אוטומטי
לודמילה אליסיאן:  אנחנו מחברים בין המידע שיש לנו לבין משרד התחבורה, והוא מקבל פנייה אוטומטית, מהביטוח הלאומי אגב, עם טופס מקוצר בו צריך להזין את מספר הרכב שלו ואז
לודמילה אליסיאן:  גם בנושא החקיקה, הצלחנו לקדם בשנה שעברה מספר דברים מאוד משמעותיים, שרלוונטיים לטובת חולים אונקולוגיים
לודמילה אליסיאן:  למשל, ׳תוספת תינוק עד גיל שלוש, בשירותים מיוחדים׳
לודמילה אליסיאן:  אדם חולה שצריך לטפל בעצמו ויש לו ילדים קטנים, יוכל לקנות באמצעות ה-׳שירותים מיוחדים׳, שירותים מינימליים שיעזרו לו עם הטיפול בילדים, כתוספת למה שמקבל עבור הילדים בקצבת הנכות שלו
לודמילה אליסיאן:       אני חושבת שכנראה תמיד, נהיה במצב של ״שמיכה קצרה״
לודמילה אליסיאן:  אנחנו כן רוצים שאנשים יקבלו כמה שיותר קצבאות
לודמילה אליסיאן:  קצבאות הנכות למבוגרים ולילדים עלו משמעותית, ברוך השם, ואנחנו שמחים בזה מאוד
לודמילה אליסיאן:  נכון שזה עניין יחסי, כמו כל דבר בחיים
לודמילה אליסיאן:  אבל זו התקדמות
לודמילה אליסיאן:  אפשר לדון בזה הרבה
לודמילה אליסיאן:       אני אסיים במשפט בנוגע לתום תקופת הזכאות, גם בנושא הזה אנחנו מנסים להקל על המשפחה ולבצע את תהליך המשך הזכאות עם מעורבות מינימלית של החולה במסמכים ובירוקרטיה
לודמילה אליסיאן:  התחלנו פיילוט שבו בתום תקופת הזכאות הראשונה שקבע הרופא, אנחנו פונים לאדם החולה על מנת לבקש את המסמכים הרלוונטיים, אחר כך פונים עם זה לבית החולים שממנו קיבלנו את התביעה ומבקשים מהם את מסמכי ההמשך
לודמילה אליסיאן:       במשרד הבריאות קיימת מערכת שמרכזת את כל המידע הרפואי של כל חולה
לודמילה אליסיאן:  היינו רוצים להתחבר למערכת הזו, על מנת להקל על תהליכי העבודה שלנו בתוך הביטוח הלאומי ואחר כך, גם בחיבורים לגופים שמחוצה לו
יצחק פינדרוס: אני רוצה לתת את רשות הדיבור לרשות המיסים
רחלה אקוקה: רחלה, רשות המיסים
רחלה אקוקה:  הביטוח הלאומי מעביר לנו מידע על גמלת ילד נכה, וכל ההורים לילדים מקבלים אוטומטית את ההטבה ללא מסמכים וללא צורך בפנייה, על בסיס המידע שאנחנו מקבלים מהביטוח הלאומי
רחלה אקוקה:  שיתופי הפעולה יכולים לקרות, והם קורים
רחלה אקוקה:  במקרה של חולים אונקולוגים ובשאר מחלות קשות, מה שחשוב זה להבין שהקושי הבירוקרטי, נובע מהצורך לפנות לכל כך הרבה משרדים במקביל
רחלה אקוקה:  ברגע שיהיה טופס אחד שייצר את תחילת התהליך ויפנה את המידע לכלל המשרדים המעורבים במתן ההטבות, שם תהיה הקלה
רחלה אקוקה:       התחלנו לעבוד עם הסייבר, עם ׳ישראל דיגיטלית׳ - - -
יצחק פינדרוס: כן, אני בדיוק ארצה לבקש ממנה לדבר
יצחק פינדרוס:  אשמח לבקש ממך להסביר לי בשני חלקים: האחד: איך זה עובד היום, מול משרד התחבורה, מס הכנסה, ושאר המערכות
יצחק פינדרוס:  איפה זה עובד ואיפה לא? בנוסף, לפני שבועיים גיליתי שיש לכם תפקיד נוסף, והוא שיפור השירות
יצחק פינדרוס:  אז במסגרת זו החלק השני: האם אתם יכולים ליצור את אותו שולחן עגול, שבאמצעותו אפשר יהיה לצמצם בירוקרטיה אפילו יותר?      לדוגמה, שמשרד התחבורה לא יצטרך בכלל טופס נוסף, כמו שמס הכנה מגיע לזכאות ללא צורך במסמכים נוספים, כך גם יהיה במשרד התחבורה
יצחק פינדרוס:  יכול להיות, שבמסגרת האחריות שלכם מטעם הממשלה על שיפור השירות, אתם צריכים לבוא למשרד התחבורה, או למשרד החינוך ולעצור את זה בטופס האחד שמקבלים מהביטוח הלאומי
הדר שפיר: תודה רבה, אני אתייחס לדברים שציינת
הדר שפיר:  אני הדר שפיר, אני עובדת בחטיבת השירותים הדיגיטליים של מערך הדיגיטל הלאומי
הדר שפיר:  חשוב לי לדבר על נושא הטופס המאוחד והשירותים המאוחדים, זו העבודה שלי
הדר שפיר:  התפקיד שלנו זה להביא את כל המשרדים סביב השולחן, ולייצר איחוד של השירותים
הדר שפיר:       בשנתיים האחרונות השקענו משאבים עצומים על מנת להכין את כל התשתיות והפלטפורמות, שבאמצעותן יהיה ניתן לאפשר את החיבור הזה של כל המשרדים יחד
הדר שפיר:  הרבה מאוד מחקרים שעשינו והרבה בדיקות מול אנשים בציבור, גרמו לנו להבין שהאזרחים במדינה הזו, לא מבינים את האופן בו עובדת המדינה, איזה משרד אחראי על מה
יצחק פינדרוס: אני רוצה לספר לך שגם אני עוד לא הבנתי, על אף שאני עובד במערכת הציבורית כבר 32 שנה
הדר שפיר: נכון
הדר שפיר:  זו מטרה נעה
הדר שפיר:  כי הדברים משתנים בערך אחת לשנה, תחומי האחריות מתחלקים יותר ויותר
הדר שפיר:  מעבר לעובדה שאנשים לא מבינים, התפיסה שלנו היא שהם בכלל לא צריכים להבין
הדר שפיר:  אין שום צורך שאדם, בין אם הוא חולה אונקולוגי או שנקלע לאיזו שהיא סיטואציה אחרת בחיים, יצטרך להבין מי מהמשרדים צריך לתת לו מה
הדר שפיר:  זה בכלל לא משנה, מה שמשנה עבורו זה מה שהוא זכאי לקבל מהמדינה
הדר שפיר:       המטרה שלנו בתוך הסיפור הזה זה לייצר שירות מאוחד
הדר שפיר:  כפי שציינו פה עידן, החברים מ-׳חלאסרטן׳ ומהאגודה למלחמה בסרטן, זה פרויקט שאנחנו מנסים לקדם
הדר שפיר:  חשוב לי להגיד שהשקענו משאבים רבים מאוד כדי שזה יוכל לעבוד
הדר שפיר:  בנינו את שדרת המידע שהיא תשתית שמאפשרת לכל משרדי הממשלה לשתף ביניהם נתונים
הדר שפיר:       אנחנו מזמינים את כל המשרדים להתחבר אליה ולהתחיל לשתף נתונים אחד עם השני
הדר שפיר:  בנינו את ׳האזור האיישי׳, שזו מערכת מרכזית שבה אזרחים יכולים להתחבר ולראות שירותים מאוחדים
הדר שפיר:  הם מזדהים דרך מערכת אבטחה גבוה, ויכולים לראות שם את כל הנתונים, למשל מידע בריאותי, מידע מרשות האוכלוסין וכל מיני שירותים שהם יכולים לבצע
הדר שפיר:  זה חוצה נושאים
הדר שפיר:       התשתיות האלו הוקמו במטרה לבנות מעליהן שירותים מאוחדים
הדר שפיר:  כפי שסיפרו פה לודה ורחלה, אנחנו עובדים בלסייע למערכות השונות להתחיל להעביר ביניהן נתונים, על מנת לבנות מנגנון שבו אין ריבוי פניות
הדר שפיר:  אין מצב שאזרח חולה צריך לפנות לכאן ולכאן וללקט את מה שמגיע לו
הדר שפיר:       לב הסיפור הזה, הוא מנוע הזכויות הלאומי
הדר שפיר:  זה כלי שפעיל כבר איזו שהיא תקופה ובו מיפוי מלא של כלל הזכויות לאנשים עם מוגבלויות ולחולים במחלות שונות
הדר שפיר:  יש כ - 97 זכויות כאלו
הדר שפיר:  אופן הפעולה כאן הוא שהאדם נכנס, עונה על מספר שאלות ומקבל רשימה של כל הזכויות שהוא זכאי להן
הדר שפיר:       השלב הבא מבחינתו, על בסיס רשימת הזכויות שמתקבלת, הוא לבנות עבור אותו אדם תהליך מאוחד למיצוי הזכויות
הדר שפיר:  אנחנו לא רוצים שהוא יצטרך לפנות לכל גוף בנפרד, אלא שיפנה פעם אחת, כפי שכבר דיברו כאן
הדר שפיר:  כדי שדבר כזה יתאפשר ויקרה, יש הרבה מאוד עבודה שאנחנו צריכים לעשות עם השותפים שלנו, שהרי אנחנו בעצמנו לא אחראים על אף אחת מהזכויות
הדר שפיר:       אנחנו בעצם גורם מתחלל שיודע לתת את הכלי
הדר שפיר:  בנינו את התשתיות, הכול מוכן
הדר שפיר:  אני משתמשת בבמה הזו כדי לומר שאנחנו עובדים כבר עם חלק מהחברים פה בצורה מאוד יפה, ואנחנו קוראים לכם לבוא ולבנות יחד איתנו את השירותים האלה, אנחנו לבד לא יכולים לייצר את - - -
יצחק פינדרוס: הדר, בהמשך לשני החלקים שאמרתי, אני רוצה להציע הצעה
יצחק פינדרוס:  יחד עם הוועדה הזאת, שזו בעצם המשימה שלנו
יצחק פינדרוס:  אולי נתחיל בפיילוט בנושא של מיצוי זכויות
יצחק פינדרוס:  מכיוון שהחלטת הממשלה מטילה עליכם את האחריות על שיפור השירות
יצחק פינדרוס:  גילוי נאות, מנכ״ל משרד הכלכלה ואני עבדנו יחד שש שנים בעיריית ירושלים, מעבר להיותו מנכ״ל המשרד הוא גם יועץ משפטי, לכן דברתי אתו על העניין הזה
יצחק פינדרוס:      לכן מתוקף האחריות שלכם על שיפור השירות, אני מציע, שיחד עם הוועדה, נפעל בצורה קצת יותר אסרטיבית
יצחק פינדרוס:  זאת אומרת, אם יהיה צורך נעביר תקנות, אם יהיה צורך נעביר כללים
יצחק פינדרוס:  אבל אשמח שתרימו לנו דגל אדום איפה שאתם נעצרים
יצחק פינדרוס:  כפי שאמרתי, אני עובד במערכת הציבורית כבר 32 שנים, אין סיבה הגיונית לכך שהביטוח הלאומי אישר לאדם אחוזי נכות ומשרד התחבורה דורש ממנו טופס נוסף
הדר שפיר: אתה צודק
הדר שפיר:  אין סיבה הגיונית
יצחק פינדרוס: כמו שכבר הבינו במס הכנסה, כך זה צריך להיות
יצחק פינדרוס:  אין סיבה הגיונית להצטרך טופס נוסף
רחלה אקוקה: ברוב המקרים, אבל לא בכולם
יצחק פינדרוס: אמרתי, אם הוא הוכר כנכה בביטוח הלאומי
יצחק פינדרוס:  יש דברים פשוטים ואלמנטריים שאנחנו יכולים לעשות
יצחק פינדרוס:  במידה וצריך תקנות אז נעביר תקנות, במידה וצריך לקרוא לשיחה למשרד ממשלתי מסוים אז נעשה זאת, במידה וצריך להכריח אותם אז נעשה גם את זה
יצחק פינדרוס:      ניקח את זה כמשימה
יצחק פינדרוס:  להפוך את הדבר הזה בצורה הכי אמיתית שאפשר, להיות One stop
יצחק פינדרוס:  מרגע שבית החולים העביר לביטוח הלאומי את המידע הרפואי ואת הטופס שמילא האזרח, מרגע שיש את המידע הנחוץ במערכת, אף משרד ממשלתי ואף גוף לא מחפשים את האזרח, לא משרד התחבורה, לא משרד החינוך, לא חברת החשמל ולא העירייה
יצחק פינדרוס:       לעשות את זה כנוהל ולא כנוהל וולונטרי
יצחק פינדרוס:  כי את פנית כמו משרד ממשלתי, שזה נחמד מאוד, והזמנת אותם לבוא ולשתף אתכם פעולה
יצחק פינדרוס:  אני מודע למה שאתם, כמחזיקי המידע, עוברים בעניין הזה כדי להביא לשיתופי פעולה בין משרדי הממשלה, לא אטריח את כולם בסיפורים ששמעתי בוועדות אחרות בנושא הזה
יצחק פינדרוס:  אבל בואו ניקח את זה, ואני אומר לך שהוועדה, כולל כלל חברי הכנסת שחברים בה, אלה שנוכחים פה ואלה שלא, תעשה כל דבר שאפשר על מנות לעזור לזה לצאת לפועל וגם תפעיל תקנות במידת הצורך
יצחק פינדרוס:  אני חושב שאפשר להתחיל כפיילוט בנושא המיצוי זכויות של הנכים
הדר שפיר: אנחנו כבר בתוך עבודה, כמו ששמענו קודם מלודה ורחלה
הדר שפיר:  מדובר בתהליכים של העברות מידע מאחורי הקלעים, עבודה שהולכת לכיוון הפרו אקטיבי
הדר שפיר:  כלומר, אנחנו מניעים את הכדור מאחורי הקלעים והאנשים בצד השני מקבלים את העדכון
יצחק פינדרוס: סליחה שאני נודניק, אדם קיבל אישור נכות מהביטוח הלאומי, שמזכה אותו בתו רכב נכה
יצחק פינדרוס:  האם צריך להתקשר למשרד התחבורה כדי לבדוק שהוא אכן מקבל? האם בביטוח הלאומי, אחרי שאושרה זכאותו, הוא צריך למלא טופס נוסף למשרד התחבורה?
הדר שפיר: היום כן
הדר שפיר: הסיבה הפשוטה היא שזה עדיין לא מומש
הדר שפיר:  זה לא שמישהו - - -
יצחק פינדרוס: אז זה מה שאני שואל, איך אנחנו דואגים שהדבר הזה ימומש? זה הבוחן
יצחק פינדרוס:  איך אנחנו ממשים?
הדר שפיר: תיעדופים
יצחק פינדרוס: אתה משרד ממשלתי שאתה מבקש להגיב על זה?
צח בורוביץ': אני מייצג את ׳גדולים מהחיים׳, אבל עשינו בדיוק בעניין הזה מהלך ש - - -
יצחק פינדרוס: לא הבנתי, אבל האחריות, היא שלך?
צח בורוביץ': לא, אבל - - -
יצחק פינדרוס: אני שואל את המשרד הממשלתי הרלוונטי, שהאחריות היא שלו, אתה רוצה לענות במקומו ולעשות את זה במקומו? בבקשה, אתה מוכן לקחת אחריות במקום המדינה?
צח בורוביץ': אני יכול לתת דוגמה למהלך שעשינו לפני שלוש שנים עם משרד הרישוי
יצחק פינדרוס: לא הבנתי, אבל אני שואל את מדינת ישראל
יצחק פינדרוס:  אם אני מתמצת את הבעיה, אז היא בדיוק מה שאמרת עכשיו
יצחק פינדרוס:  ככה אנחנו מתנהלים
יצחק פינדרוס:  בסוף מישהו במדינת ישראל צריך לקחת על זה אחריות
יצחק פינדרוס:  סליחה שאני אומר את זה בפני עמותות אבל אם עמותה תיקח אחריות אז אזרחים פה יסבלו
יצחק פינדרוס:  כי הם לא אחראים, הם וולונטריים
יצחק פינדרוס:  באו, עזרו והלכו
יצחק פינדרוס:  נכון?
צח בורוביץ': אני עדיין אשמח להציג את זה בכמה דקות כשיתאפשר
יצחק פינדרוס: אני אגיד לך משהו, כל הדיון מיותר אם הדיאלוג הזה עכשיו לא יתבצע
הדר שפיר: אז אני אסביר
הדר שפיר:  קודם כל, מה שאתה מתאר זו בדיוק המטרה שלנו ולשם אנחנו רוצים להגיע
הדר שפיר:  אנחנו רוצים ליתר כל טופס שאין בו צורך ממשי, אולי משרד הבריאות גם יתייחסו לחוק ׳ניוד מידע בריאותי׳ שאנחנו מנסים לקדם יחד איתם, והוא נושא חשוב מאוד
הדר שפיר:  מדובר בכלי סופר משמעותי, שאם הוא יעבור, הוא יאפשר לנו בעצם לפשט - - -
יצחק פינדרוס: ואיפה הבעיה? למה הוא לא עובר?
הדר שפיר: לא, הוא עבר עכשיו ב - - -
אתי לבני: אני אתייחס ברשותך
הדר שפיר: אני רק אשלים את דבריי ואתן לה להתייחס לנושא הזה
הדר שפיר:  הכול מוכן, התשתיות מוכנות, אנחנו מחכים לתיעדופים במשרדים השותפים, כדי שנוכל לממש את הפן השירותי של התהליכים האלה
הדר שפיר:  לבד אנחנו לא יכולים לפתור את השירות הזה, אנחנו חייבים את שיתוף הפעולה ואת העבודה המתועדפת של המשרדים
יצחק פינדרוס: אז אני אסכם את הפרק הזה, וזה כהמשך לשיחה שלי עם מנכ״ל משרד הכלכלה לפני שבוע
יצחק פינדרוס:  אנחנו כוועדה, רוצים, ובלוח זמנים קצר, שאתם תרימו לנו דגל אדום, זו אחריות שלכם
יצחק פינדרוס:  יותר מזה, אני רוצה שתעשו את זה בחודש הקרוב
יצחק פינדרוס:  איך הדברים מתקדמים ואיפה אנחנו עומדים מול כל משרד וגוף ממשלתי
יצחק פינדרוס:  אחדד עם מספר דוגמאות: א׳ - משרד הבריאות בודקים את זה כרגע מבחינה משפטית, טכנית וטכנולוגית
יצחק פינדרוס:  ב׳ - משרד הבריאות עדיין לא קיבל החלטה, עדיין לא ענה, עדיין לא קיבל את זה, זה בדרך אליו, זה יגיע אליו בהמשך
יצחק פינדרוס:  ג׳ - שר משרד התחבורה עדיין לא החליט אם הוא משתף במידע שקיבל את המשרד שהתפצל ממנו
יצחק פינדרוס:       סליחה שזה נאמר באופן כזה, אבל אני חוזר ואומר, אתם האמונים על להרים לנו דגל אדום כדי להביא לשיפור השירות
יצחק פינדרוס:  כל משרדי הממשלה יגיעו לפה בחודש הקרוב לדיוני תקציב ולכן אני רוצה שזה ייעשה תוך חודש
יצחק פינדרוס:  אני חבר בוועדת כספים ויש לי גם קשר עם יושב ראש הוועדה, ואני אומר לך, הדבר הזה מבחינתי הוא המשימה, אמרתי את זה גם ביומי הראשון בוועדה
יצחק פינדרוס:       כל השאר נחמד ובסדר, אבל זאת המשימה
יצחק פינדרוס:  אנחנו רוצים לדעת בדיוק על משרד שאומר לזה לא
יצחק פינדרוס:  משרד שהוא אומר שהוא חייב טופס משלו מסיבה כל שהיא, משרד שאומר שהוא חייב ועדה
יצחק פינדרוס:  אלו התשובות שאני רוצה לקבל מכם, לא צריך להגיע לוועדה, אפשר גם לשלוח מייל למנהלת הוועדה שייתן תמונת מצב מפורטת על איזו התקדמות יש עם איזה משרד או איזה עיכוב יש עם איזה משרד
יצחק פינדרוס:      זה המצב אליו אני רוצה להגיע
יצחק פינדרוס:  עם כל הכבוד, אזרחי ישראל לא צריכים לסבול מזה שיש סידורים פוליטיים להרבה אנשים, הרבה משרדים והרבה פקידים
יצחק פינדרוס:  בסדר? תודה
יצחק פינדרוס:  אסתי בבקשה, אבל לעשות את זה בקצרה כי אני רוצה לתת גם לאנשים אחרים לדבר
אתי לבני: שלום, אני אסתי שלי, מנהלת בריאות דיגיטלית במשרד הבריאות
אתי לבני:  באמת אחד האתגרים הגדולים ביותר שיש במיצוי זכויות בתוך הממשלה, הוא מעבר מידע
אתי לבני:  מעבר מידע פרטני מזוהה אודות אדם, בין היתר, כי הרבה פעמים, העברת אותו מידע או החלטה לגבי זכאות כזו או אחרת, יכולה לפגוע בזכאויות אחרות של אותו אדם
אתי לבני:  וזו החלטה סוברנית של כל אדם להחליט איזו זכות הוא רוצה לממש וכיצד
אתי לבני:       אנחנו, המדינה, הריבון, לא יכול על דעת עצמו לעשות פעולות מסוימות או לקבל החלטות עבור אותו אדם בלי שהוא מבקש
אתי לבני:  זו אחת הסיבות שיזמנו חקיקה ממשלתית, ראשית, הצעת חוק שנקראת ׳ניוד מידע רפואי, שבשבוע שעבר הסתיים בה שלב הערות הציבור
אתי לבני:       אחת המטרות של הצעת החוק, היא לאפשר לכל אדם לקבל החלטה למי הוא נותן גישה למידע הרפואי אודותיו, ולתת הרשאה לכך, בין היתר בין רשויות הממשלה
אתי לבני:  למיצוי זכויות, להעברה לרווחה, לחינוך, לביטוח הלאומי וגם בין מוסדות הבריאות
אתי לבני:  בסוף ואנחנו יודעים שגם בתוך מערכת הבריאות המידע לא עובר בצורה מושלמת,
אתי לבני:  לכן זה משהו יסודי ורב חשיבות שצריך לתקן אותו, וחשובה לנו התמיכה של משרדי הממשלה השונים ושל הכנסת כדי לממש את החוק
אתי לבני:  יש פה גם משמעויות תקציביות, בסוף כדי לממש את זה, יש עלויות
אתי לבני:  זה עתיד לעלות לדיון בתקציבים
יצחק פינדרוס: אני בעד החוק ומכבד את זה, אבל יש לי הצעת ביניים
יצחק פינדרוס:  אני רוצה שתאפשרו לביטוח הלאומי, שהם בעצם ״תחנה ראשונה״, להוסיף בטופס שלהם את המשפט הבא: ״אבקש להעביר את המידע לכל משרדי הממשלה הרלוונטיים״, ובכך לאפשר לאדם לאשר את זה מיד בתחילת התהליך
יצחק פינדרוס:  זה הכול
יצחק פינדרוס:  מי שלא חותם על זה, זה בסדר
יצחק פינדרוס:  כי את מדברת על מקרי קצה
יצחק פינדרוס:  כ-90% מהאזרחים שמגיעים מבקשים את זה
לודמילה אליסיאן: זה קיים בטופס שלנו
אתי לבני: אין מניע
יצחק פינדרוס: אז למה את צריכה חקיקה? זאת אומרת, את צריכה חקיקה, אבל ל-90% מהמקרים את לא צריכה חקיקה, זה מה שאני מנסה לומר
יצחק פינדרוס:  אתם יכולים להגיע להבנה עם ׳ישראל דיגיטלית׳?
לודמילה אליסיאן: בטופס של הביטוח הלאומי, קיים סעיף כזה ובו האדם מאשר להעביר את המידע הרפואי בתוך הביטוח הלאומי
יצחק פינדרוס: אז תוסיפו בטופס בקשה להעביר את המידע לכל משרדי הממשלה הרלוונטיים והאדם יוכל באופן סוברני לקבל החלטה, האם הוא רוצה את זה או לא
יצחק פינדרוס:  אני מדבר על כ-90% מהאנשים הנורמטיביים שמגיעים לסיטואציות כאלו
אתי לבני: צריך לשקף לאדם לאן זה עובר ומה המשמעות של ההעברה
יצחק פינדרוס: תשמעי, אני לא יועץ משפטי וגם לא רוצה להיות
יצחק פינדרוס:  בסוף, רוב האזרחים לא יודעים לשייך זכאות למשרד
יצחק פינדרוס:  לא יודעים את ההבדל בין הביטוח הלאומי למס הכנסה לא יודעים שתו נכה שייך למשרד התחבורה ולא לביטוח הלאומי
יצחק פינדרוס:  90% מהאזרחים, ואני מוכן לצאת איתך לבדוק את זה, גם פה במסדרונות הכנסת
הדר שפיר: הם גם לא צריכים לדעת
יצחק פינדרוס: בוודאי שלא
יצחק פינדרוס:  לכן אני מבקש שתמצאי את הדרך להוסיף את זה לטופס של הביטוח הלאומי
יצחק פינדרוס:  מי שלא רוצה, מסיבותיו שלו, יהיו אשר יהיו, זו זכותו
יצחק פינדרוס:  אני לא הולך לפגוע בזכויות שלו, לכן את זה נעשה בחקיקה
יצחק פינדרוס:  הייתה פה חקיקה בנושא של ניתוקי מים וחובות בארנונה
יצחק פינדרוס:  ביקשתי שהעירייה תשלח הודעת SMS לאדם לפני שמנתקים לו מים ולפני שמעקלים לו את החשבון בגלל חוב לארנונה
יצחק פינדרוס:       נציגי השלטון המקומי אמרו לי ברוב טובם את מה שאת אומרת עכשיו, שמבחינה משפטית הם לא יכולים להשתמש במידע של הטלפון כי מדובר במידע פרטי
יצחק פינדרוס:  לכל הרוחות, כשיש פקק תנועה ליד, שלג, או הופעה, הם יודעים לבלבל את המוח ולשלוח הודעות SMS, ופתאום כשהולכים לנתק את המים הם שומרים על הפרטיות?      90% מהאזרחים מבקשים את זה